Spoločný návrh NARIADENIE RADY, ktorým sa mení a dopĺňa nariadenie (EÚ) č. 270/2011 z 21. marca 2011 o reštriktívnych opatreniach voči určitým osobám, subjektom a orgánom s ohľadom na situáciu v Egypte /* JOIN/2012/032 final - 2012/0317 (NLE) */





DÔVODOVÁ SPRÁVA (1) Rada 21. marca 2011 prijala rozhodnutie Rady 2011/172/SZBP o reštriktívnych opatreniach voči určitým osobám, subjektom a orgánom s ohľadom na situáciu v Egypte. (2) Rozhodnutie Rady 2012/.../SZBP z/zo [...] stanovuje zmenu a doplnenie výnimiek uvedených v článku 1 rozhodnutia Rady 2011/172/SZBP s cieľom rozšíriť ich rozsah pôsobnosti, aby sa mohli uvoľniť finančné a hospodárske zdroje tam, kde sú potrebné na zabezpečenie súdneho alebo správneho rozhodnutia vydaného v EÚ alebo súdneho rozhodnutia vykonateľného v členskom štáte. (3) Nariadenie Rady (EÚ) č. 270/2011 z 21. marca 2011 o reštriktívnych opatreniach voči určitým osobám, subjektom a orgánom s ohľadom na situáciu v Egypte treba zmeniť a doplniť, aby toto rozhodnutie nadobudlo účinnosť. (4) Článok 9 nariadenia (EÚ) č. 270/2011 sa týka výmeny informácií medzi osobami, subjektmi a orgánmi s cieľom uľahčiť dodržiavanie tohto nariadenia. V súlade s článkom 9 ods. 2 poskytnuté alebo prijaté informácie sa použijú výlučne na účely, na ktoré boli poskytnuté alebo prijaté. Touto zmenou a doplnením sa objasňuje, že členským štátom sa nezamedzuje vymieňať si takéto informácie s Egyptom alebo inými členskými štátmi podľa vnútroštátnych právnych predpisov, ak je to za určitých okolností potrebné na uľahčenie vymáhania sprenevereného majetku. (5) Vysoká predstaviteľka Únie pre zahraničné veci a bezpečnostnú politiku a Európska komisia navrhujú, aby sa nariadenie (EÚ) č. 270/2011 z 21. marca 2011 zodpovedajúcim spôsobom zmenilo a doplnilo. 2012/0317 (NLE) Spoločný návrh NARIADENIE RADY, ktorým sa mení a dopĺňa nariadenie (EÚ) č. 270/2011 z 21. marca 2011 o reštriktívnych opatreniach voči určitým osobám, subjektom a orgánom s ohľadom na situáciu v Egypte RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2011/172/SZBP z 21. marca 2011 o reštriktívnych opatreniach voči určitým osobám, subjektom a orgánom s ohľadom na situáciu v Egypte[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Nariadením Rady (EÚ) č. 270/2011 z 21. marca 2011 o reštriktívnych opatreniach voči určitým osobám, subjektom a orgánom s ohľadom na situáciu v Egypte[2] nadobúdajú účinnosť opatrenia uvedené v rozhodnutí Rady 2011/172/SZBP. (2) Rozhodnutie Rady 2012/.../SZBP z/zo [...] stanovuje zmenu a doplnenie rozhodnutia Rady 2012/172/SZBP, aby sa mohli uvoľniť zmrazené finančné a hospodárske zdroje tam, kde sú potrebné na zabezpečenie súdneho alebo správneho rozhodnutia vydaného v EÚ alebo súdneho rozhodnutia vykonateľného v členskom štáte. (3) Článok 9 nariadenia Rady (EÚ) č. 270/2011 sa týka informácií, ktoré si osoby, subjekty a orgány majú vymieňať s príslušnými orgánmi členských štátov a ktoré sa majú postúpiť Komisii s cieľom uľahčiť dodržiavanie tohto nariadenia. V súlade s článkom 9 ods. 2 poskytnuté alebo prijaté informácie sa použijú výlučne na účely, na ktoré boli poskytnuté alebo prijaté. Tým sa nezamedzuje členským štátom vymieňať si takéto informácie s Egyptom alebo inými členskými štátmi podľa vnútroštátnych právnych predpisov, ak je to potrebné a výlučne na účel uľahčenia vymáhania sprenevereného majetku. (4) Nariadenie (EÚ) č. 270/2011 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Nariadenie (EÚ) č. 270/2011 sa mení a dopĺňa takto: (1) Článok 5 sa nahrádza takto: „Článok 5 1. Odchylne od článku 2 môžu príslušné orgány členských štátov uvedené na webových stránkach obsiahnutých v prílohe II povoliť uvoľnenie určitých zmrazených finančných prostriedkov alebo hospodárskych zdrojov, ak sú splnené tieto podmienky: a) na finančné prostriedky alebo hospodárske zdroje sa vzťahuje arbitrážne rozhodnutie vydané pred dátumom zaradenia fyzických alebo právnických osôb, subjektov alebo orgánov uvedených v článku 2 do zoznamu v prílohe I, alebo súdne či správne rozhodnutie vydané v EÚ, alebo súdne rozhodnutie vykonateľné v dotknutom členskom štáte pred uvedeným dátumom alebo po ňom; b) finančné prostriedky alebo hospodárske zdroje sa použijú výlučne na uspokojenie pohľadávok zabezpečených takýmto rozhodnutím alebo uznaných za platné v takomto rozhodnutí v rámci obmedzení stanovených príslušnými zákonmi a právnymi predpismi, ktorými sa riadia práva osôb s takýmito pohľadávkami; c) rozhodnutie nie je v prospech fyzických alebo právnických osôb, subjektov alebo orgánov, ktoré sú uvedené v prílohe I; d) uznanie rozhodnutia nie je v rozpore s verejným poriadkom v dotknutom členskom štáte. 2. Príslušný orgán informuje príslušné orgány iných členských štátov a Komisiu o každom povolení udelenom podľa tohto článku.“ Článok 2 (2) V článku 9 sa za odsek 2 dopĺňa tento odsek 3: 3. Odsekom 2 sa nezamedzuje členským štátom vymieňať si takéto informácie s Egyptom alebo inými členskými štátmi podľa vnútroštátnych právnych predpisov, ak je to potrebné a výlučne na účel uľahčenia vymáhania sprenevereného majetku. Článok 3 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predsedníčka [1] Ú. v. EÚ L 76, 22.3.2011, s. 63. [2] Ú. v. EÚ L 76, 22.3.2011, s. 4.